ບັ້ນດຳເນີນຊີວິດການເມືອງປັບປຸງປົວແປງພັກ ທົ່ວອົງຄະນະພັກແຂວງບໍລິຄຳໄຊ ຊຸດທີ I ໄດ້ຈັດຂື້ນໃນລະຫວ່າງວັນທີ 23-29 ພຶດສະພາ 2017 ຢູ່ສະໂມສອນໃຫຍ່ຂອງແຂວງ ໂດຍການເປັນປະທານຂອງ ທ່ານ ປອ ກອງແກ້ວ ໄຊສົງຄາມ ກຳມະການສູນກາງພັກ ເລຂາພັກແຂວງ ເຈົ້າແຂວງບໍລິຄຳໄຊ, ໃຫ້ກຽດເຂົ້າຮ່ວມຂອງ ທ່ານ ປອ ບຸນທອງ ຈິດມະນີ ກຳມະການກົມການເມືອງສູນກາງພັກ, ເລຂາທິການສູນກາງພັກ, ຮອງນາຍົກລັດຖະມົນຕີ ແຫ່ງ ສປປ ລາວ ມີບັນດາຄະນະປະຈຳພັກແຂວງ, ກຳມະການພັກແຂວງ, ເລຂາ-ຮອງເລຂາພັກເມືອງ, ປກສ, ປກຊ, ຂະແໜງການ, ອຳນວຍການບັນດາໂຮງຮຽນ, ໂຮງໝໍ ແລະ ຕາງໜ້າລັດວິສາຫະກິດພາຍໃນແຂວງເຂົ້າຮ່ວມຢ່າງພ້ອມພຽງ.
ໃນວາລະດຳເນີນຊີວິດການເມືອງໄດ້ເຊື່ອມຊືມເອກະສານ ເດັດດ່ຽວປັບປຸງປົວແປງພັກໃຫ້ປອດໃສ, ເຂັ້ມແຂງ ແລະ ໜັກແໜ້ນ, ພັກປະຊາຊົນປະຕິວັດລາວ ເປັນພັກກຳອຳນາດ, ເປັນແກນນຳໃນລະບົບການເມືອງຂອງລະບອບປະຊາຊທິປະໄຕປະຊາຊົນ, ມີພາລະກຳປະຫວັດສາດໃນການນຳພາປະເທດຊາດໃຫ້ຫຼຸດພົ້ນອອກຈາກຄວາມດ້ອຍພັດທະນາເຮັດໃຫ້ປະຊາຊົນຮັ່ງມີຜາສຸກ, ປະເທດຊາດມັ່ງຄັັ່ງເຂັ້ມແຂງ, ສັງຄົມມີຄວາມສາມັກຄີປອງດອງ, ປະຊາທິປະໄຕ, ຍຸຕິທຳ ແລະ ສີວິໄລກ້າວຂຶ້ນສູ່ຈຸດໝາຍສັງຄົມນິຍົມ. ການພັດທະນາປະເທດຊາດ ໃນເງື່ອນໄຂເສດຖະກິດຕະຫຼາດ, ການເຊື່ອມໂຍງພາກຟື້ນ ແລະ ສາກົນທີ່ມີທັງກາລະໂອກາດເອື້ອອຳນວຍ ແລະ ສິ່ງທ້າທາຍທົດສອບຫຼາຍປະການ, ການປັບປຸງພັກ, ການຈັດຕັ້ງພັກ, ຄະນະພັກທຸກຂັ້ນ ແລະ ສະມາຊິກພັກໃຫ້ມີຄວາມປອດໃສ, ເຂັ້ມແຂງ, ໜັກແໜ້ນ ແມ່ນຄວາມຈຳເປັນພາວະວິໄສ, ແມ່ນຄວາມຮຽກຮ້ອງຕ້ອງການອັນຮີບດ່ວນທີ່ສຸດ. ກອງປະຊຸມໃຫຍ່ຄັ້ງທີ X ໄດ້ໃຫ້ການສັງເກດຕີລາຄາວ່າ ໜຶ່ງໃນຈຳນວນຂໍ້ຄົງຄ້າງທີ່ຕ້ອງເອົາໃຈໃສແກ້ໄຂແມ່ນ ຄຸນທາດການເມືອງ, ຄຸນສົມບັດສີນທຳປະຕິວັດ, ແບບແຜນວິທີເຮັດວຽກ, ນ້ຳໃຈຮັບໃຊ້ປະຊາຊົນ ແລະ ຄວາມເສຍສະຫຼະເພື່ອສ່ວນລວມ ຂອງສະມາຊິກພັກ-ພະນັກງານຈຳນວນບໍ່ໜ້ອຍ ໄດ້ມີການເຊື່ອມຖອຍ, ພະຍາດອາດຍາສິດ, ຫ່າງເຫີນຈາກປະຊາຊົນ, ການສວຍໃຊ້ໜ້າທີ່ຕຳແໜ່ງ ເພື່ອຫາຜົນປະໂຫດຍສ່ວນຕົວຂອງພະນັກງານຍັງໄດ້ປະກົດໃຫ້ເຫັນຢູ່ຫຼາຍຂັ້ນ, ການສໍ້ລາດບັງຫຼວງຍັງມີລັກສະນະແຜ່ລາມທົ່ວໄປ ແລະ ຍັງບໍ່ທັນໄດ້ຮັບການແກ້ໄຂຢ່າງເຂັ້ມງວດເດັດຂາດ. ສິ່ງເລົ່ານັ້ນພວມເປັນບັນຫາທ້າທາຍຕໍ່ບົດບາດອິດທິພົນຂອງພັກເຮົາ ພວກເຮົາຄວນຮັບຮູ້ ແລະ ເຂົ້າໃຈວ່າຄວາມເຊື່ຶອຖືກໍ່ຄືຄວາມເຫຼື້ອມໃສສັດທາຂອງປະຊາຊົນຕໍ່ກັບພະນັກງານນຳພາ, ພະນັກງານຄຸ້ມຄອງ ເວົ້າລວມ, ຕໍ່ພະນັກງານ-ສະມາຊິກພັກ ເວົ້າສະເພາະບໍ່ແມ່ນແຕ່ຢູ່ໃນຄຳເວົ້າ ແລະ ປະສິດທິຜົນຂອງວຽກງານເທົ່ານັ້ນ, ແຕ່ຫາກຍັງຢູ່ນຳຄຸນທາດການເມືອງ, ຢູ່ນຳຄຸນສົມບັດສີນທຳປະຕິວັດ ແລະ ພຶດຕິກໍາຕົວຈິງຂອງແຕ່ລະຄົນອີກດ້ວຍ, ສະຫຼຸບຕີລາຄາການຈັດຕັ້ງປະຕິບັດມະຕິກອງປະຊຸມໃຫຍ່ຄັ້ງທີ X ຂອງພັກ ແລະ ມະຕິກອງປະຊຸມໃຫຍ່ຄັ້ງທີ VI ອົງຄະນະພັກແຂວງບໍລິຄຳໄຊ. ຊຸດບັ້ນດຳເນີນຊີວິດການເມືອງປັບປຸງປົວແປງພັກ ທົ່ວອົງຄະນະພັກແຂວງບໍລິຄຳໄຊໃນຄັ້ງນີ້ ຈະໄດ້ດຳເນີນໄປເປັນເວລາ 7 ວັນຈຶ່ງຈະສຳເລັດ